永叔示及聖俞酬答因奉和寄聖俞
作者：蔡襄
朝代：宋

paragraphs: 吾友多稱君，思見寒附火。
氣溫玉開籍，才敏鏃加笴。
嘗於師魯書，言詞屢及我。
乖疎久益新，慕合迎已可。
奈何縻組綬，無路動車輠。
近乃得百篇，能詩今信果。
清寒水石春，怪險蛟螭鎖。
遠念煙鴻去，呈妍露葩娜。
古人雖已矣，風流未應墮。
東來勿後期，山桃綴紅顆。